CELEX: 32021D2032
Language: et
Date: 2021-11-19 00:00:00
Title: Nõukogu otsus (ÜVJP) 2021/2032, 19. november 2021, mis käsitleb Euroopa rahutagamisrahastu abimeedet Mosambiigis tegutseva ELi väljaõppemissiooni koolitatud sõjaväeüksuste toetamiseks

22.11.2021   
               
               
                  ET
               
               
                  Euroopa Liidu Teataja
               
               
                  L 415/25
               
            
         NÕUKOGU OTSUS (ÜVJP) 2021/2032,
         19. november 2021,
         mis käsitleb Euroopa rahutagamisrahastu abimeedet Mosambiigis tegutseva ELi väljaõppemissiooni koolitatud sõjaväeüksuste toetamiseks
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 28 lõiget 1 ja artikli 41 lõiget 2,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Kooskõlas nõukogu otsusega (ÜVJP) 2021/509 (1) loodi Euroopa rahutagamisrahastu, et liikmesriigid saaksid rahastada ühise välis- ja julgeolekupoliitika raames võetavaid liidu meetmeid, mille eesmärk on säilitada rahu, ennetada konflikte ja tugevdada rahvusvahelist julgeolekut vastavalt aluslepingu artikli 21 lõike 2 punktile c. Eelkõige võib Euroopa rahutagamisrahastust vastavalt otsuse (ÜVJP) 2021/509 artikli 1 lõike 2 punkti b alapunktile i rahastada meetmeid, millega suurendatakse kolmandate riikide ning piirkondlike ja rahvusvaheliste organisatsioonide suutlikkust seoses sõjaliste ja kaitseküsimustega.
                  
               
                     (2)
                  
                  
                     Praegune kriis Mosambiigi põhjapoolses Cabo Delgado provintsis on mitmemõõtmeline ning on tõsine oht, et see kandub üle riigi teistesse provintsidesse ja naaberriikidesse. Mosambiigi valitsus väljendas heameelt, et Cabo Delgado kriisi osas kujundatud ELi integreeritud lähenemisviisi osana siirdi riiki Euroopa Liidu täitevvolitusteta sõjaline väljaõppemissioon.
                  
               
                     (3)
                  
                  
                     Nõukogu võttis 12. juulil 2021 vastu otsuse (ÜVJP) 2021/1143, (2) mis käsitleb Euroopa Liidu sõjalist väljaõppemissiooni Mosambiigis (EUTM Mozambique). EUTM Mozambique’i strateegiline eesmärk on toetada tulevaste kiirreageerimisjõudude moodustamiseks valitud Mosambiigi relvajõudude üksuste suutlikkuse suurendamist, et need üksused saaksid arendada vajalikku ja kestlikku suutlikkust ohutuse ja julgeoleku taastamiseks Cabo Delgados.
                  
               
                     (4)
                  
                  
                     Nõukogu kiitis 30. juulil 2021 heaks kontseptsioonidokumendi, mis käsitleb Euroopa rahutagamisrahastu abimeedet Mosambiigis tegutseva ELi väljaõppemissiooni koolitatud sõjaväeüksuste toetamiseks, sealhulgas kiireloomulise meetme, mille eesmärk on pakkuda hädavajalikku varustust ja seadmeid, mida on vaja kahe esimese EUTM Mozambique’i raames väljaõpet saava Mosambiigi üksuse nõuetekohaseks koolitamiseks.
                  
               
                     (5)
                  
                  
                     Mosambiigi Vabariigi välisminister palus oma 27. augustil 2021. aastal liidu välisasjade ja julgeolekupoliitika kõrgele esindajale (edaspidi „kõrge esindaja“) adresseeritud kirjas, et liit pakuks varustust, mis on mõeldud mittesurmava jõu kasutamiseks, ja seadmeid kõikidele EUTM Mozambique’i raames väljaõpet saavatele üksustele.
                  
               
                     (6)
                  
                  
                     Abimeetme rakendamisel võetakse arvesse otsuses (ÜVJP) 2021/509 sätestatud põhimõtteid ja nõudeid, eelkõige vastavust nõukogu ühisele seisukohale 2008/944/ÜVJP (3), ning järgitakse Euroopa rahutagamisrahastu raames rahastatavate tulude ja kulude haldamise korda.
                  
               
                     (7)
                  
                  
                     Nõukogu kinnitab taas oma kindlat kavatsust kaitsta, edendada ja järgida inimõigusi, põhivabadusi ja demokraatlikke põhimõtteid ning tugevdada õigusriiki ja head valitsemistava, järgides Ühinenud Rahvaste Organisatsiooni põhikirja, inimõiguste ülddeklaratsiooni ja rahvusvahelist õigust, eelkõige rahvusvahelist inimõigustealast õigust ja rahvusvahelist humanitaarõigust,
                  
               ON VASTU VÕTNUD KÄESOLEVA OTSUSE:
         
            Artikkel 1
            Loomine, eesmärgid, kohaldamisala ja kestus
            
               1.   Luuakse Euroopa rahutagamisrahastu raames rahastatav abimeede (edaspidi „abimeede“), millega toetatakse Mosambiigi Vabariiki (edaspidi „toetusesaaja“).
            
            
               2.   Abimeetme eesmärk on toetada EUTM Mozambique’i raames väljaõpet saavate Mosambiigi relvajõudude üksuste suutlikkuse suurendamist ja siirmist, et võimaldada neil üksustel arendada kestlikku suutlikkust, mida on vaja, et taastada ohutus ja julgeolek Mosambiigi põhjapoolses Cabo Delgado provintsis, tagades õigusriigi põhimõttele tuginevate vastutavate õiguskaitseasutuste kohaloleku, et kaitsta tsiviilelanikkonda, ning võimaldades vastutavatel riigistruktuuridel taastada oma tegevus, et pakkuda teenuseid kogu Cabo Delgado provintsis.
            
            
               3.   Lõikes 2 sätestatud eesmärgi saavutamiseks rahastatakse abimeetmest kõnealuses lõikes osutatud Mosambiigi üksuste varustamist järgmise varustuse, mis on mõeldud mittesurmava jõu kasutamiseks, ja seadmetega:
               
                           a)
                        
                        
                           sõdurite individuaalne varustus,
                        
                     
                           b)
                        
                        
                           üksuse ühisvarustus,
                        
                     
                           c)
                        
                        
                           maapealsed ja amfiibsed liikumisvahendid,
                        
                     
                           d)
                        
                        
                           tehnilised seadmed ning
                        
                     
                           e)
                        
                        
                           välihaigla.
                        
                     
            
               4.   Abimeetme kestus on 30 kuud alates eelarvevahendite käsutajana tegutseva abimeetmete halduri ja artikli 4 lõikes 2 osutatud üksuse vahel otsuse (ÜVJP) 2021/509 artikli 32 lõike 2 punkti a kohase lepingu sõlmimise kuupäevast.
            
         
         
            Artikkel 2
            Rahastamiskord
            
               1.   Abimeetmega seotud kulutuste katmiseks ettenähtud lähtesumma on 40 000 000 eurot.
            
            
               2.   Kõiki kulutusi hallatakse vastavalt otsusele (ÜVJP ) 2021/509 ning Euroopa rahutagamisrahastu raames rahastatavate tulude ja kulude haldamise korrale.
            
         
         
            Artikkel 3
            Kokkulepped toetusesaajaga
            
               1.   Kõrge esindaja sõlmib toetusesaajaga vajalikud kokkulepped tagamaks, et toetusesaaja järgib käesolevas otsuses kehtestatud nõudeid ja tingimusi, mis on abimeetme ning nõukogu poolt 30. juulil 2021 heaks kiidetud kiireloomulise meetme raames toetuse andmise tingimus.
            
            
               2.   Lõikes 1 osutatud kokkulepped hõlmavad sätteid, millega kohustatakse toetusesaajat tagama, et:
               
                           a)
                        
                        
                           EUTM Mozambique’i raames väljaõpet saavad Mosambiigi relvajõudude üksused järgivad asjakohast rahvusvahelist õigust, eelkõige rahvusvahelist inimõigustealast õigust ja rahvusvahelist humanitaarõigust;
                        
                     
                           b)
                        
                        
                           kogu abimeetme raames antud vara kasutatakse nõuetekohaselt ja tõhusalt eesmärkidel, milleks need anti;
                        
                     
                           c)
                        
                        
                           kogu abimeetme raames antud vara hooldatakse piisavalt, et tagada selle kasutatavus ja operatiivne kättesaadavus kogu olelusringi jooksul;
                        
                     
                           d)
                        
                        
                           abimeetme raames antud vara ei lähe kaduma ning seda ei anta ilma otsusega (ÜVJP) 2021/509 loodud rahastu komitee nõusolekuta üle muudele isikutele või üksustele kui need, kes on kokkulepetes kindlaks määratud, nende olelusringi lõpus.
                        
                     
            
               3.   Lõikes 1 osutatud kokkulepped hõlmavad sätteid abimeetme alusel toetuse andmise peatamise ja lõpetamise kohta, kui leitakse, et toetusesaaja on lõikes 2 sätestatud kohustusi rikkunud.
            
         
         
            Artikkel 4
            Rakendamine
            
               1.   Kõrge esindaja vastutab käesoleva otsuse rakendamise tagamise eest kooskõlas otsusega (ÜVJP) 2021/509 ning Euroopa rahutagamisrahastu raames rahastatavate tulude ja kulude haldamise korraga, järgides terviklikku metoodikaraamistikku Euroopa rahutagamisrahastu raames rahastatavate abimeetmete jaoks nõutavate meetmete ja kontrollide hindamiseks ja kindlaksmääramiseks.
            
            
               2.   Artikli 1 lõikes 3 nimetatud tegevust viib ellu Portugali Vabariigi Kaitseministeerium.
            
         
         
            Artikkel 5
            Seire, kontroll ja hindamine
            
               1.   Kõrge esindaja tagab seire selle üle, kuidas toetusesaaja täidab kooskõlas artikliga 3 kehtestatud kohustusi. See võimaldab paremini mõista artikli 3 kohaselt kehtestatud kohustuste rikkumise konteksti ja sellega kaasnevat ohtu ning vältida niisuguseid rikkumisi, sealhulgas rahvusvahelise inimõigustealase õiguse ja rahvusvahelise humanitaarõiguse rikkumist ning seksuaalse ja soolise vägivalla akte abimeetme raames toetust saavate Mosambiigi relvajõudude üksuste poolt.
            
            
               2.   Varustuse ja seadmete saatmisjärgne kontroll korraldatakse järgmiselt:
               
                           a)
                        
                        
                           tarne nõuetekohasuse tõendamine, mille puhul Euroopa rahutagamisrahastu abimeetme tarnesertifikaadid allkirjastavad lõppkasutaja relvajõud omandiõiguse üleminekul;
                        
                     
                           b)
                        
                        
                           inventuuriaruanne, mille puhul toetusesaaja esitab igal aastal inventuuriaruande kindlaks määratud objektide kohta; aruandlust jätkatakse seni, kuni poliitika- ja julgeolekukomitee seda vajalikuks peab;
                        
                     
                           c)
                        
                        
                           kohapealne kontroll, mille puhul toetusesaaja annab kõrgele esindajale juurdepääsu, et teha soovi korral kohapealset kontrolli.
                        
                     
            
               3.   Kõrge esindaja viib abimeetme esimese hindamise vormis läbi hindamise kuue kuu möödumisel pärast seda, kui kaks esimest EUTM Mozambique’i raames väljaõppe saanud üksust on Cabo Delgado piirkonda siirdud. See hõlmab abimeetme raames tarnitud varustuse ja seadmete kohapealset kontrolli või muid tõhusaid sõltumatult antud teabe vorme. Lõpphindamine korraldatakse pärast seda, kui varustuse tarnimine abimeetme raames on lõpetatud.
            
         
         
            Artikkel 6
            Aruandlus
            Rakendamise ajal esitab kõrge esindaja poliitika- ja julgeolekukomiteele iga kuue kuu järel aruande abimeetme rakendamise kohta kooskõlas otsuse (ÜVJP) 2021/509 artikliga 63. Abimeetmete haldur annab otsuse (ÜVJP) 2021/509 kohaselt loodud rahastu komiteele korrapäraselt teavet tulude ja kulude haldamise kohta kooskõlas nimetatud otsuse artikliga 38, edastades sealhulgas teavet seotud tarnijate ja alltöövõtjate kohta.
         
         
            Artikkel 7
            Peatamine ja lõpetamine
            Poliitika- ja julgeolekukomitee võib kooskõlas otsuse (ÜVJP) 2021/509 artikliga 64 otsustada abimeetme rakendamise täielikult või osaliselt peatada.
            Poliitika- ja julgeolekukomitee võib samuti soovitada nõukogul abimeede lõpetada.
         
         
            Artikkel 8
            Jõustumine
            Käesolev otsus jõustub selle vastuvõtmise päeval.
         
         
            Brüssel, 19. november 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  Nõukogu 22. märtsi 2021. aasta otsus (ÜVJP) 2021/509, millega luuakse Euroopa rahutagamisrahastu ja tunnistatakse kehtetuks otsus (ÜVJP) 2015/528 (ELT L 102, 24.3.2021, lk 14).
         
            (2)  Nõukogu 12. juuli 2021. aasta otsus (ÜVJP) 2021/1143, mis käsitleb Euroopa Liidu sõjalist väljaõppemissiooni Mosambiigis (EUTM Mozambique)) (ELT L 247, 13.7.2021, lk 93).
         
            (3)  Nõukogu 8. detsembri 2008. aasta ühine seisukoht 2008/944/ÜVJP, millega määratletakse sõjatehnoloogia ja -varustuse ekspordi kontrolli reguleerivad ühiseeskirjad (ELT L 335 13.12.2008, lk 99).